না ফেরার দেশে প্রবীণ ক্রিকেটার! IPL–এর মাঝে শোকের ছায়া ভারতীয় ক্রিকেটে

ওয়েব ডেস্ক: শেষ হল ভারতীয় ক্রিকেটের (Indian Cricket) এক গৌরবময় অধ্যায়। ভারতের প্রথম টেস্ট জয়ী দলের শেষ জীবিত সদস্য সিডি গোপীনাথ (CD Gopinath) আর নেই। বৃহস্পতিবার চেন্নাইয়ের (Chennai) আদ্যারে মেয়ের বাড়িতে ঘুমের মধ্যেই শান্তিতে শেষ নিঃশ্বাস ত্যাগ (Pass Away) করেন তিনি। মৃত্যুকালে তাঁর বয়স হয়েছিল ৯৬ বছর।

তৎকালীন মাদ্রাজ, যা বর্তমান চেন্নাই, সেখানেই জন্মগ্রহণ করেন গোপীনাথ। ১৯৫১-৫২ মরসুমে ইংল্যান্ডের বিরুদ্ধে টেস্ট ক্রিকেটে অভিষেক করেন তিনি। ভারতের এই ডানহাতি ব্যাটার মুম্বইয়ের ব্র্যাবোর্ন স্টেডিয়ামে অনুষ্ঠিত দ্বিতীয় টেস্টে দুর্দান্ত পারফরম্যান্স করেন। সেই ম্যাচে তিনি অপরাজিত ৫০ এবং ৪২ রান করেন, যা তাঁকে জাতীয় দলে একটি নির্ভরযোগ্য নাম হিসেবে প্রতিষ্ঠা করে।

আরও পড়ুন: IPL-এর মাঝেই কড়া নিয়ম জারি করল BCCI, না মানলেই বিপদ! জানিয়ে দেওয়া হল ১০ দলকে

একই সিরিজের শেষ ম্যাচে ভারত ইতিহাসের প্রথম টেস্ট জয়ের স্বাদ পায়। সেই ঐতিহাসিক ম্যাচে গোপীনাথ ৩৫ রান করেন, পরে রয় ট্যাটারসালের বলে আউট হন। ভারতের ক্রিকেট ইতিহাসে এই জয় এক মাইলফলক হয়ে রয়েছে, আর সেই দলের অংশ ছিলেন গোপীনাথ।

দেশের হয়ে খেলার পাশাপাশি ঘরোয়া ক্রিকেটেও তিনি ছিলেন অত্যন্ত সফল। ১৯৫৫-৫৬ থেকে ১৯৬২-৬৩ পর্যন্ত মাদ্রাজ দলের অধিনায়কত্ব করেন তিনি। রঞ্জি ট্রফিতে তাঁর মোট রান ২,৩৪৯, যার মধ্যে সর্বোচ্চ স্কোর ছিল ২৩৪, যা তিনি ১৯৫৮-৫৯ মরসুমে মাইসোরের বিরুদ্ধে করেন।

ক্রিকেট জীবন শেষ করার পরও তিনি খেলার সঙ্গে যুক্ত ছিলেন। কিছু সময়ের জন্য জাতীয় নির্বাচক হিসেবে দায়িত্ব পালন করেন এবং ১৯৭৯ সালে ইংল্যান্ড সফরে ভারতীয় দলের ম্যানেজারের ভূমিকাও সামলান।